**Egyetlen gyermek se maradjon éhes – pécsi mérnöknők is csatlakoztak a támogatói programhoz**

**„Amikor nekiállok tervezni, számolni és megvalósítani a terveimet, erős és magabiztos nőnek érzem magam, aki bármire képes.” Ezt a mondatot a Pécsi Tudományegyetem Műszaki és Informatikai Kara (PTE MIK) által kiírt és a közelmúltban egy EFOP-projekt keretében zárult fotó-, poszter- és videópályázat egyik nevezője, egy mérnöknő fogalmazta meg. Hasonló szellemiséget képvisel a pályázat támogatóinak egyike, a Pécsi Jótékony Nőegylet is, amelynek tagjai, támogatói között mérnöknők is találhatók. A nagy múltú civilszervezet évek óta mintegy 130 nehéz sorsú gyermek étkeztetését biztosítja, ám a koronavírus-járvány miatt idén elmaradtak az adománygyűjtő rendezvényeik, ezért kampányt indítottak a hiányzó összeg összegyűjtésére. A mérnöknők is az ügy mellé álltak, munkájuk egyik célja, hogy felhívják a mai fiatal generáció figyelmét a társadalmi felelősségvállalás szükségességére.**

A „segíts, hogy segíthessünk” elvet képviselve az elmúlt években több alkalommal is kapcsolódott egymáshoz a Pécsi Tudományegyetem, a Műszaki és Informatikai Kar, valamint a Pécsi Jótékony Nőegylet. Az orvostanhallgatók Angol–Német Hallgatói Önkormányzata évek óta advent idején az egyetemi Nemzetközi Esten a Nőegylet számára gyűjtenek, a civilszervezet pedig a „PTE a családokért” program keretében a gyermeket vállaló nappali tagozatos hallgatókat segíti „Babadoboz” programjával. Az újszülött gyermek ápolásához és gondozásához szükséges első babakelengyét tartalmazó támogatásban az első gyermeküket váró pécsi várandós kismamák részesülhetnek. Egy másik programjukban a Nőegylet egyszeri, anyagi támogatást nyújt a válsághelyzetbe került családoknak, tehetséggondozó programjuk keretében pedig a kiemelt képességű, szociális támogatásra szoruló középiskolás diákok kaphatják meg Vándor Díjukat.

Legismertebb és legnagyobb támogatási programjuk a „…nekem nincs ebédem...”, ez évente mintegy 130 általános iskolás kisgyermek ingyenes iskolai étkeztetését biztosítja. Olyan családok gyermekei számára fizetik be a mindennapi ebédet az iskolában, amelyek kimaradnak az állami, szociális hálóból. Sok kisdiák csupán így jut napi egyszeri meleg ételhez. „A gyermekek szeretete és a segítő szándék közös a Pécsi Jótékony Nőegylet tagjaiban, ez az alapja az évtizedek óta tartó szoros együttműködésünknek. Az 1871-ben alapított első Pécsi Jótékony Nőegylet nyomán Kittkáné Bódi Katalin 1997-ben hívta életre a mai szervezetet, amelynek tagjai az anyagi támogatás mellett a személyes találkozásokkal, az emberi szóval, a meghallgatással is a családok mellett állnak. Néhányan közülünk a Pécsi Tudományegyetemen dolgoznak, szeretnénk a hallgatóinkat is érzékenyíteni a társadalmi problémákra, hiszen a sok apró tett összeadódásából születhet meg az eredmény, a támogatásunk” – mondja Földényi Gabriella, a Pécsi Jótékony Nőegylet elnöke.

Az idei évben a Pécsi Jótékony Nőegylet minden adománygyűjtő rendezvénye elmaradt, így maguk is szívszorító helyzetbe kerültek. Az iskolákból hetente újabb és újabb kérés érkezik hozzájuk, mert a segítségre szoruló gyermekek száma napról napra nő. Anyagi tartalékaik csak az év végéig teszik lehetővé a szegény sorsú gyermekek iskolai étkezésének biztosítását, ezért köszönettel vesznek bármilyen összegű pénzadományt a Takarékbank 50800111-15234441 számlaszámon.

**További információ:**

Földényi Gabriella, a Pécsi Jótékony Nőegylet elnöke

e-mail: foldenyi.gabriella@mik.pte.hu

telefon: +3630 494 2286